Izvor: bivši članovi organizacije 1 od 5 miliona

Nekadašnji članovi organizacije "1 od 5 miliona" uputili su pismo javnosti kojim se, kako kažu, ograđuju od bilo čega što rade aktuelni članovi, "pa i od smešne najave o izlasku na izbore".

"Kako široj javnosti nije poznat način rada ovog udruženja, treba napomenuti da nas je kroz period trajanja protesta bilo preko četrdeset i da do tog broja nije došlo odjednom, već su vremenom novi ljudi dolazili i odlazili. To ni u kom smislu nije bio skup istomišljenika, već naprotiv, skup često vrlo različitih ljudi sa istim ciljem: da svojim maksimalnim trudom učinimo ono što je minimalno potrebno za proteste #1od5miliona", navodi se u saopštenju.

Kako se ističe, njihova ideja je bila da pomognu organizaciju protesta, ali nikad da svojataju ideju koja je pokrenula te proteste u više od gradova u Srbiji.

"Iz tog razloga će sa spiska potpisnika biti poznato tek par imena, koliko je bilo neophodno da javnost bude obaveštena o našim aktivnostima. Ne želeći da umanjimo bilo čiji značaj, napominjemo da predvodnici ovih protesta nismo bili ni mi, ni stranke, pokreti ili udruženja, već svi ljudi koji nisu zadovoljni represivnim režimom Aleksandra Vučića, oni koji su se osetili prozvanim Vučićevom rečenicom: 'Šetajte do mile volje, ja nijedan zahtev nikada neću da vam ispunim. Može i pet miliona da vas se skupi'", piše u saopštenju.

Prema njihovim rečima, za prestanak aktivnosti unutar organizacije "razlozi su bili razni od osobe do osobe, ali se svi svode na to da su, neki pre neki kasnije, uvideli da postoji i druga strana".

"Mesecima je pokušavala da se nametne ideja 'lidera' protesta. Bilo im je nepojmljivo da se građani Srbije mogu tako snažno uzdići bez vođe protiv Aleksandra Vučića i sistema čiji je on deo. Pored onoga što smo verovali da je čista i iskrena saradnja sa opozicijom, a naročito sa omladinom stranaka, naša ideja je bila uprljana pokušajima da se preuzme vođstvo protesta ne shvatajući da je širina građanskog bunta daleko veća od njihove simpatičnosti narodu", navode.

Kako se dalje navodi, "realno gledano, udruženje #1od5miliona ne izlazi na izbore".

"Usled bezbroj sukoba interesa i ciljeva, mi, nekadašnji članovi, većinom smo sistematski izgurani iz tog udruženja. I za to smo krivci mi. Nismo bili dovoljno iskusni i pametni, a u srpskoj politici je najbolja namera daleko od najboljeg oružja. Većina nekadašnjih članova više nije u udruženju, ili kako oni preostali to sada zovu 'pokret'. A ko su preostali? Velikom većinom dobronamerni, izmanipulisani mladi ljudi", navodi se u saopštenju.

Dodaju da su preostali članovi "najmanji problem", navodeći da ih razumeju jer su na njihovom mestu i oni bili u jednom trenutku, te da su svesni pritisaka koje trpe.

"Pored njih, ostao je Stefan Pavlović, koji je tu mesecima, čije će namere verodostojno će predstaviti njegove reči jednome od nas u novembru: 'Jesi li svestan da, ako nećeš da izlaziš na izbore, za tebe nema mesta u ovom udruženju?' Nedavni potezi udruženja su rezultat, pretpostavljamo, njegovih manipulacija i zadnjih namera, o kojima nećemo praviti spekulacije", piše u saopštenju.

Dodaju da "1 od 5 miliona" nije "izvorno udruženje mladih ljudi sa dobrom namerom".

"To su ljudi koji već mesecima žele sa izađu na izbore i za to mesecima smišljaju izgovor. Svojim potezima su izdali prvobitan cilj i misiju koju smo sami sebi zacrtali, pa samim tim nisu dostojni da se predstavljaju kao udruženje, a još manje kao pokret koji se vezuje za slogan #1od5miliona, koji nije samo njihov, već nosi ogromnu odgovornost svih nas. Pokretu #1od5miliona trenutno ne treba pridavati veću pažnju nego vremenskoj prognozi u Čileu", zaključuje se u saopštenju.



Pismo su potpisali:



Andrej Jovanović, student Arhitektonskog fakulteta UB

Mladen Lazarević, student Fakulteta političkih nauka UB

Ana Vuković, Studentkinja Tehnološko-metalurškog fakulteta UB i Fakulteta dramskih umetnosti

Dimitrije Ralović, student Elektrotehničkog fakulteta UB

Mila Jovanović, studentkinja Biološkog fakulteta UB

Nenad Džamić, student Fizičkog fakulteta UB

Branislava Polimac, studentkinja Filološkog fakulteta UB

Ana Knežević, studentkinja Filzičkog fakulteta UB

Jelena Anasonović, studentkinja Fakulteta političkih nauka UB

Aleksandar Stanojković, muzički producent

Nikolina Božanović, studentkinja Filozofskog fakulteta

Jovan Rančić, student Visoke poslovne škole

Nemanja Aksić, student Doktorskih studija u Singapuru (završio Hemijski i Elektrotehnicki fakultet, master Hemijskog fakulteta)

Pavle Nikačević, student master studija u Španiji, Institut Català d'Investigació Química (Taragona, Španija), (završio Hemijski fakultet UB)

Dragan Mitić, Elektrotehnički fakultet UB